text: Les puceles n'atargent mie,
   Ains ont la besoigne avancie
   De ce que il i couvenoit.
   Bien et bel et tost et adroit
   L'ont pourveüe et arréée.
   Jà estoit près de la jornée.
   Les puceles, tout lermiant,
   Vinrent Cléomadès devant
   Et li dirent qu'il s'arréast
   Et que gaires ne demourast ;
   Car leur sires li rois Carmans,
   Ot acoustumé de lonc tans
   K'à la jornée se levoit
   Et dedenz I jardin aloit,
   Près de là, moult bel et moult gent,
   Et o lui de sa plus grant gent.
   Chascun jour ainsi le faisoit,
   Se pour mal tans ne le laissoit.
  